Document ID: 32005D0855

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2005
για την τροποποίηση της απόφασης 2005/734/ΕΚ για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές
[κοινοποιηθείσα υπό τον αριθμό Ε(2005) 4687]
(Κείμενο που παρουσιάζει ενδιαφέρον για τον ΕΟΧ)
(2005/855/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Για την παρακολούθηση της κατάστασης στα κράτη μέλη, η Επιτροπή εξέδωσε την απόφαση 2005/732/ΕΚ, της 17ης Οκτωβρίου 2005, με την οποία, αφενός, ενέκρινε τα προγράμματα για τη διεξαγωγή μελετών επιτήρησης από τα κράτη μέλη με αντικείμενο τη γρίπη των πτηνών στα πουλερικά και τα άγρια πτηνά κατά το 2005 και, αφετέρου, καθόρισε κανόνες υποβολής εκθέσεων και επιλεξιμότητας για τη χορήγηση κοινοτικής ενίσχυσης για τις δαπάνες εφαρμογής των εν λόγω προγραμμάτων (2).
(2)
Προκειμένου να μειωθεί ο κίνδυνος εισόδου μέσω των άγριων πτηνών της εξαιρετικά παθογόνου γρίπης των πτηνών, που προκαλείται από τον υπότυπο H5N1 του ιού της γρίπης τύπου A, σε πτηνοτροφικές εκμεταλλεύσεις και άλλες εγκαταστάσεις όπου φυλάσσονται πτηνά σε αιχμαλωσία, εκδόθηκε η απόφαση 2005/734/ΕΚ της Επιτροπής, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (3).
(3)
Δυνάμει της απόφασης αυτής, τα κράτη μέλη οφείλουν να εντοπίσουν τις μεμονωμένες πτηνοτροφικές εκμεταλλεύσεις που εκτρέφουν πουλερικά ή άλλα πτηνά σε αιχμαλωσία, οι οποίες σύμφωνα με επιδημιολογικά και ορνιθολογικά στοιχεία πρέπει να θεωρούνται ότι είναι ιδιαίτερα ευπρόσβλητες από την εξάπλωση, μέσω των άγριων πτηνών, του υπότυπου H5N1 του ιού τύπου Α της γρίπης των πτηνών.
(4)
Υπό το πρίσμα των επιδημιολογικών και ορνιθολογικών εξελίξεων, κρίνεται σκόπιμο να προβλεφθεί η επανεξέταση των κινδύνων αυτών σε τακτική και συνεχή βάση με σκοπό την αναπροσαρμογή των περιοχών που επισημαίνονται ως ιδιαίτερα ευπρόσβλητες.
(5)
Η αποσαφήνιση είναι αναγκαία όσον αφορά τον επιδημιολογικό ρόλο των πτηνών που συμμετέχουν σε αγώνες από σημείο σε σημείο στο πλαίσιο πολιτιστικών εκδηλώσεων.
(6)
Επιπρόσθετα, πρέπει να προβλεφθεί η επέκταση της περιόδου εφαρμογής των μέτρων που προβλέπονται στην απόφαση 2005/734/ΕΚ υπό το πρίσμα των επιδημιολογικών και ορνιθολογικών εξελίξεων.
(7)
Επομένως, η απόφαση 2005/734/ΕΚ πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/734/ΕΚ τροποποιείται ως εξής:
1)
Στο άρθρο 1 προστίθεται η ακόλουθη παράγραφος 4:
«4. Τα κράτη μέλη επανεξετάζουν τακτικά τα μέτρα που έχουν λάβει σύμφωνα με την παράγραφο 1 και υπό το πρίσμα των ερευνών που έχουν πραγματοποιήσει σύμφωνα με την απόφαση 2005/732/ΕΚ προκειμένου να αναπροσαρμόσουν στη μεταβαλλόμενη επιδημιολογική και ορνιθολογική κατάσταση τις περιοχές της επικράτειάς τους τις οποίες έχουν προσδιορίσει ως ιδιαίτερα ευπρόσβλητες στην εισαγωγή της γρίπης των πτηνών.».
2)
Στο άρθρο 2α, η παράγραφος 2 αντικαθίσταται από το ακόλουθο κείμενο:
«2. Τα κράτη μέλη εξασφαλίζουν ότι απαγορεύεται η συγκέντρωση πουλερικών και άλλων πτηνών σε αγορές, θεάματα, εκθέσεις και πολιτιστικές εκδηλώσεις, συμπεριλαμβανομένων των αγώνων πτηνών από σημείο σε σημείο.
Ωστόσο, η αρμόδια αρχή μπορεί να επιτρέψει αυτές τις συγκεντρώσεις πουλερικών και άλλων πτηνών σε αιχμαλωσία, υπό την προϋπόθεση ότι το αποτέλεσμα της αξιολόγησης κινδύνου είναι θετικό.».
3)
Στο άρθρο 4 η ημερομηνία «1 Δεκεμβρίου 2005» αντικαθίσταται από την ημερομηνία «31 Μαΐου 2006».
4)
Το παράρτημα Ι τροποποιείται σύμφωνα με το παράρτημα της παρούσας απόφασης.
Άρθρο 2
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2005.

Labels: 0
20
6